บัวหลวงชูเฮลท์แคร์เด่น โรคแปลก-คนสูงวัยเพิ่ม
บัวหลวง ชูบัวหลวงโกลบอลเฮลท์แคร์รับผู้สูงอายุทั่วโลกเพิ่ม โรคใหม่เยอะ
9 พ.ค. 2555

บัวหลวง ชูบัวหลวงโกลบอลเฮลท์แคร์รับผู้สูงอายุทั่วโลกเพิ่ม โรคใหม่เยอะ 
นางวรวรรณ ธาราภูมิ ประธาน เจ้าหน้าที่บริหาร บริษัทหลักทรัพย์จัดการกองทุนรวม (บลจ.) บัวหลวง เปิดเผยว่า หุ้นในกลุ่มเฮลท์แคร์จะเป็นกลุ่มที่โดดเด่นในช่วง 10 ปีนี้ เนื่องจากได้ประโยชน์จากกลุ่มผู้สูงอายุเพิ่มมากขึ้นต่อเนื่อง รวมถึงได้ประโยชน์จากช่วงอายุที่ยืนยาวขึ้น โรคร้ายและโรคแปลกใหม่ที่มีมากขึ้น 
สำหรับปีนี้ บลจ.บัวหลวง มองว่า แม้ความเสี่ยงของเศรษฐกิจยุโรปยังมีอยู่ แต่การเลือกตั้งประธานาธิบดีของสหรัฐจะส่งผลบวกอย่างมากต่อพอร์ตการลงทุน เพราะไม่ว่าพรรคเดโมแครตหรือรีพับลิกันจะชนะการเลือกตั้งเดือน พ.ย.ปีนี้ ทั้งสองฝ่ายต่างก็สนับสนุน การปฏิรูปแผนสุขภาพ ทำให้นโยบายประกันสุขภาพครอบคลุมจำนวนผู้มีประกันสุขภาพมากขึ้น 
“การเติบโตของอุตสาหกรรมเฮลท์แคร์ ซึ่งความต้องการที่เพิ่มขึ้นจะทำให้หลักทรัพย์ที่เกี่ยวข้องกับอุตสาหกรรมมีมูลค่าสูงขึ้นในอนาคต” นางวรวรรณ กล่าว
ปัจจุบันกองทุนเปิดบัวหลวงโกลบอลเฮลท์แคร์ ลงทุนหุ้นกลุ่มเฮลท์แคร์ทั่วโลกผ่านกองทุน Wellington Management Portfolios (Dublin) Plc.Global Health Care Equity Portfolio ผลตอบแทนในไตรมาสแรก ณ วันที่ 30 มี.ค. 2555 ย้อนหลัง 3 เดือน อยู่ที่ 8.31% สูงกว่าดัชนี MSCI World Health Care Index ซึ่งมีผลตอบแทนในช่วงเวลาเดียวกันอยู่ที่ 3.74% โดยได้รับปัจจัยหนุนจากอุตสาหกรรมที่เติบโต กองทุนนี้เหมาะลงทุนระยะยาวเพื่อหวังผลตอบแทนที่ดีมากกว่าหวังผลในระยะสั้น